**15ο ΔΗΜΟΤΙΚΟ ΣΧΟΛΕΙΟ ΙΛΙΟΥ ΣΧΟΛΙΚΟ ΕΤΟΣ 2020-2021**

**ΕΝΗΜΕΡΩΤΙΚΟ ΣΗΜΕΙΩΜΑ**

**ΘΕΜΑ: «ΛΕΙΤΟΥΡΓΙΑ ΟΛΟΗΜΕΡΟΥ ΠΡΟΓΡΑΜΜΑΤΟΣ»**

Αγαπητοί γονείς και κηδεμόνες,

σας ενημερώνουμε ότι από τη **Δευτέρα 28 Σεπτεμβρίου 2020** θα ξεκινήσει στο σχολείο μας η λειτουργία του Ολοήμερου Προγράμματος.

Το Ολοήμερο Πρόγραμμα του Σχολείου μας, βάσει του αριθμού των εγγεγραμμένων μαθητών/-τριών και των προτιμήσεων των γονέων/κηδεμόνων στις δηλώσεις συμμετοχής τους, θα λειτουργήσει ως εξής: **α)** **πρωινή ζώνη (07:00 – 08:00),** **β)** **τέσσερα (4) τμήματα την 1η διδακτική ώρα (ως τις 15:00)** και **γ)** **τρία (3) τμήματα τη 2η διδακτική ώρα (ως τις 16:00)**.

**Για την απρόσκοπτη λειτουργία του Ολοήμερου Προγράμματος σας παραθέτουμε τους κανόνες λειτουργίας, οι οποίοι θα πρέπει να εφαρμόζονται απαρέγκλιτα**.

* Η φοίτηση των μαθητών/-τριών είναι **υποχρεωτική και καθημερινή**. Εάν όμως συμπληρωθούν **δεκαπέντε** (**15) συνεχόμενες αδικαιολόγητες απουσίες** (απουσίες που δε δικαιολογούνται από ιατρική γνωμάτευση) ή **ο γονέας/κηδεμόνας του παιδιού ζητήσει την διακοπή της φοίτησης με γραπτή αίτησή** του/της ή όταν ο **γονέας/κηδεμόνας δεν επικαιροποιήσει την εγγραφή** του παιδιού στο Ολοήμερο κατά το 2ο 15νθήμερο του Νοεμβρίου και το 1ο 15νθημερο του Φεβρουαρίου, τότε η φοίτηση των μαθητών/-τριών **διακόπτεται** και οι μαθητές/-τριες **διαγράφονται από το Ολοήμερο Πρόγραμμα**.
* Η **υποδοχή των μαθητών/-τριών** κατά την **Πρωινή Ζώνη** θα γίνεται από τον/την υπεύθυνο/νη εκπαιδευτικό από τις **07:00 έως τις 07:15**. Στη συνέχεια **η πόρτα του σχολείου θα κλείνει** **και θα ξανανοίγει** από τους/τις εφημερεύοντες/-ουσες εκπαιδευτικούς **στις 08:00**.
* Η **αποχώρηση των μαθητών/-τριών** όλων των τμημάτων θα γίνεται σύμφωνα με **την ώρα αποχώρησης η οποία αναγράφεται στην υπεύθυνη δήλωση** που έχουν υποβάλει οι γονείς/κηδεμόνες τους.
* Στο πρόγραμμα όλων των τμημάτων, εντάσσεται καθημερινά τουλάχιστον **μία (1) διδακτική ώρα** το γνωστικό αντικείμενο της **Μελέτης – Προετοιμασίας**.
* Για τη Διατροφική Αγωγή/**σίτιση** των μαθητών/-τριών του Ολοήμερου Προγράμματος κατά τη φετινή σχολική χρονιά, **δε θα γίνει χρήση των φούρνων μικροκυμάτων του σχολείου**, αλλά θα λειτουργούν τα ψυγεία για την συντήρηση κρύων μικρογευμάτων. Το φαγητό των παιδιών θα πρέπει να μπορεί να φαγωθεί σε θερμοκρασία περιβάλλοντος ή κρύο (π.χ. τοστ, σάντουιτς, φρούτα, γιαούρτι, μπάρες δημητριακών) και σε περιπτώσεις μαγειρευτού φαγητού να προτιμάται η χρήση ειδικού θερμο-δοχείου το οποίο διατηρεί το φαγητό εκτός ψυγείου για κάποιες ώρες, χωρίς να αλλοιώνεται. **Η χρήση ατομικής πετσέτας** (για το τραπέζι) **κατά το γεύμα είναι απαραίτητη για λόγους υγιεινής**.

*(****Επισήμανση:*** *Υπάρχει πάντα και η δυνατότητα παραγγελίας και παραλαβής μικρογευμάτων από* ***το κυλικείο του σχολείου μας, το οποίο λειτουργεί σύμφωνα με όλες της οδηγίες προστασίας και προφύλαξης που έχουν αποσταλεί κατά τη φετινή χρονιά. Ας μην ξεχνάμε, ότι το κυλικείο του σχολείου μας ελέγχεται συστηματικά και ανταποκρίνεται άριστα, καθώς και ότι στηρίζοντάς το, ενισχύετε οικονομικά και τις δραστηριότητες του σχολείου μας.)***

* Θα θέλαμε να σας επισημάνουμε ότι χρειάζεται **ιδιαίτερη προσοχή και συνέπεια στις ώρες προσέλευσης και αποχώρησης των μαθητών/-τριών**, καθώς κάθε πιθανή αργοπορία θα συνεπάγεται **μη τήρηση των κανόνων λειτουργίας του Ολοήμερου Προγράμματος**.
* Τέλος, οφείλουμε να σας ενημερώσουμε ότι βάσει της τρέχουσας υγειονομικής συνθήκης, **εάν υπάρξει ύποπτο ή επιβεβαιωμένο κρούσμα της λοίμωξης COVID-19 σε εκπαιδευτικό που διδάσκει ή/και μαθητή/-τρια που παρακολουθεί το Ολοήμερο Πρόγραμμα, θα τηρηθούν όλες οι προβλεπόμενες διαδικασίες** (όπως αυτές έχουν αποσταλεί από το Υπουργείο Παιδείας και τον Εθνικό Οργανισμό Δημόσιας Υγείας (ΕΟΔΥ)) και θα ενημερωθείτε περαιτέρω από τη Διεύθυνση του Σχολείου, εφόσον αυτό απαιτηθεί.

**Σας ευχαριστούμε για τη συνεργασία.**

 **Η Διευθύντρια του Σχολείου**

 **Βασιλική Λυμπεράκη**